text: 300 ekstra Anders And blade
  21 september 2010 kl. 10.42
  Anders Ands besøg i Jelling har fået beboerne i byen til at hive bladene ned fra hylderne. Nu får de lokale butikker 300 ekstra eksemplarer.
  I dag tirsdag eller i morgen er der 300 ekstra numre af Anders And fra sidste uge til salg i butikkerne i Vejle og Jelling området.
  Det kom åbenbart fuldstændig bag på udgiveren i Danmark, Egmont, at bladets tema fra Jelling fik folk i lokalområdet til at flå bladene væk fra hylderne, så der var udsolgt i løbet af ganske kort tid. Det skriver Vejle Amts Folkeblad.
  Det er efterfølgende lykkedes for Egmont at opstøve 300 ekstra eksemplarer, som nu er sendt til Vejleområdet. Der bliver ikke trykket flere eksemplarer.
  Det er første gang, at Egmont har forsøgt sig med et så specifikt lokalt dansk emne, og det har tilsyneladende givet et øget salg i hele landet.
  Tidligere indslag: Anders And i Jelling
  